壽皇子  其三
作者：程珌
朝代：宋

paragraphs: 皇穹發靈，炎圖中興。
南呂調儀，運叶千齡。
金相玉質，虎步龍行。
親師問道，日進月新。
以是事親，忠孝一忱。
以是格天，昭徹一心。
人之忠佞，事之幾萌。
至則能斷，舉無遁情。
夫是以清明在躬，志氣如神。
綿綿若存，爲天地根。
非道之外，他有長生。
又况秋飲沆瀣，宵見南極。
風雲叶和，海邦寧謐。
楓宸椒禁，兩宮怡愉。
忠厚所根，仁浹閻閭。
願壽多男，洋洋康衢。
天賜玉巵，人歌紫芝。
磐石蘿圖，維熊夢奇。
孔蔓且碩，時萬時億。